དེ་ཡན་དེ་ཡིག་སྒྱུར་བའི་ཆ་རྐྱེན་སྐོར་རེད།ད་དངོས་སུ་སྒྱུར་བའི་སྐབས་སུ་དང་པོ་དེ་ལ་མ་ཡིག་དེ་ཀློག་དགོས།སྤྱིར་བཏང་ང་ཚོས་དེབ་ཀློག་དུས་བྱ་བ་ཞེ་དྲག་མང་པོ་བྱེད་ཀྱི་ཡོད་རེད།དེ་ཡང་ལག་པས་དེབ་འཛིན་པ་དང་མིག་གིས་ཡི་གེ་ལ་གཡས་ནས་གཡོན་དུ་བལྟས་ཏེ་ཀློག་པ།ཡི་གེ་ཀློག་ནས་བྱུང་བའི་གོ་བ་དང་འཆར་སྣང་།དེ་ཚོ་ཡིད་ལ་འཇོག་པ་སོགས་དུས་གཅིག་ལ་ལས་ཀ་མང་པོ་ཞིག་བྱེད་འགྲོ་ཡི་ཡོད་རེད།དེ་ནས་དེབ་དེ་ཁ་བརྒྱབ་ནས་ཕར་བཞག་སྟེ།དེའི་ནང་དོན་རང་གི་བློ་ལ་འཆར་སྟངས་ལ་བསམ་བློ་བཏང་ན།ཀློག་པ་པོའི་བློའི་ནང་དེབ་དེ་བཀླགས་པ་ལས་བྱུང་བའི་འཆར་སྣང་ངམ་དོན་སྤྱི་འདྲ་པོ་ཞིག་ཤར་བསྡད་ཡོད་རེད།ཡིན་ནའང་དེབ་དེའི་ནང་གི་ཚིག་དྲན་གྱི་འདུག་གམ་བལྟས་ན།ཚིག་གྲུབ་སྙན་པོ་གཅིག་གཉིས་མ་གཏོགས་དྲན་གྱི་མ་རེད།དེ་དེབ་ཀློག་དུས་ཀྱི་ཡོངས་ཁྱབ་ཀྱི་བྱེད་སྟངས་རེད།སྒྱུར་མཁན་ཡིན་ན་ཀློག་སྟངས་དེ་ཙམ་གྱིས་མི་འགྲིག་པར་ཀློག་སྟངས་གཉིས་སྤྱོད་དགོས་རེད།དང་པོ་དེ་གོང་ཞུས་ལྟར་ཐད་ཀར་བཀླགས་ནས་སྒྲུང་ངམ་སྙན་ངགལོ་རྒྱུས་གང་ཡིན་རུང་།དེ་དང་དེའི་བྲོ་བ་མྱང་རྒྱུ་དེ་རེད།བྲོ་བ་དེ་ཡང་དང་པོ་དེ་གལ་ཆེན་པོ་ཞེ་དྲག་རེད།མི་ཚེའི་ནང་དང་པོ་ཟེར་བ་དེ་གལ་ཆེན་པོ་རེད།བརྩེ་དུངས་དང་པོ།ཁ་ལག་དང་པོ།ཉམས་མྱོང་དང་པོ་སོགས་དང་པོ་དེ་ཚོ་གང་ཡིན་ནའང་སེམས་ལ་བག་ཆགས་གལ་ཆེན་པོ་འཇོག་གི་ཡོད།ཆོས་ལུགས་ལྟ་བུར་ཆ་བཞག་ན།སོ་སོར་དང་པོ་འཕྲད་ཅིང་འདྲིས་པའི་ཆོས་ལུགས་དེ་མི་ཚེ་གཅིག་རིང་གི་ཆོས་ལུགས་སུ་ཆགས་འགྲོ་བ་རེད།ཁ་ལག་ལྟ་བུར་ཆ་བཞག་ནའང་།སྐྱེས་ཙམ་ཉིད་ནས་ཐོག་མར་བཟའ་གོམས་སུ་ཆགས་པའི་ཟས་དེ་ཚོ་ཚེ་ཟས་སུ་གྱུར་འགྲོ་བ་རེད།བྱས་ཙང་དང་པོ་ཟེར་བ་དེ་ལ་ནུས་པ་དམིགས་བསལ་ཡོད་རེད།དཔེ་དེབ་བཀླག་རྒྱུ་དེར་ཡང་དང་པོའི་བྲོ་བ་དང་གཉིས་པ་བསྡུར་ན་ཁྱོན་ནས་འདྲ་ཡི་མ་རེད།དེར་བརྟེན་བྲོ་བ་དང་པོ་དེ་མྱོང་དགོས་རྒྱུ་གལ་ཆེན་པོ་རེད།གང་ཡིན་ཟེར་ན།ཡིག་སྒྱུར་ཞེས་པ་དེ་སྟབས་བདེ་པོ་བྱས་ནས་བཤད་ན།སྐད་ཡིག་གཅིག་གི་ནང་དུ་ཡོད་པའི་བྲོ་བ་དེ་ལོ་ཙཱ་བས་མྱངས་ཏེ།སྐད་ཡིག་དེ་མི་ཤེས་པའི་མི་ལ་རང་སྐད་བཀོལ་ནས་བྲོ་བ་དེ་ཚོར་འཇུག་པ་འདྲ་པོ་རེད།